## Pravilnik o ustroju i organizaciji Središnjeg informacijskog sustava malog gospodarstva

### NN 140/2013 (22.11.2013.), Pravilnik o ustroju i organizaciji Središnjeg informacijskog sustava malog gospodarstva

MINISTARSTVO PODUZETNIŠTVA I OBRTA

3002

Temeljem članka 19. Zakona o izmjenama i dopunama Zakona o poticanju razvoja malog gospodarstva (»Narodne novine«, br. 29/02, 63/07, 53/12 i 56/13) ministar nadležan za poduzetništvo donosi

PRAVILNIK

O USTROJU I ORGANIZACIJI SREDIŠNJEG INFORMACIJSKOG SUSTAVA MALOG GOSPODARSTVA

Članak 1.

Ovim Pravilnikom propisuju se osnove ustroja i organizacije Središnjeg informacijskog sustava malog gospodarstva (dalje u tekstu: SISMG), uređuju ovlasti i način komunikacije SISMG sa informacijskim sustavima nositelja provedbe mjera i instrumenata poticanja razvoja malog gospodarstva i sa drugim informacijskim sustavima u državnoj upravi (dalje u tekstu: korisnici sustava) kao i utvrđuje uspostavljanje tehničko-funkcionalnih veza s drugim institucijama i agencijama (dalje u tekstu: sudionici u sustavu), čime se omogućuje da SISMG funkcionira kao integralni informacijski sustav malog gospodarstva.

Članak 2.

Poslovnim, normativnim, informatičkim i razvojnim sastavnicama sustava te programskim i tehnološkim rješenjima upravlja ministarstvo nadležno za poduzetništvo u okviru mjerodavnog djelokruga i kroz svoj unutarnji organizacijski ustroj.

Članak 3.

Korisnici sustava iz ovog Pravilnika su nositelji provedbe mjera i instrumenata poticanja razvoja malog gospodarstva temeljem Zakona o izmjenama i dopunama Zakona o poticanju razvoja malog gospodarstva (»Narodne novine«, br. 29/02, 63/07, 53/12 i 56/13), odnosno davatelji potpora.

Odgovorna osoba korisnika sustava je čelnik nositelja provedbe mjera i instrumenata poticanja razvoja malog gospodarstva temeljem Zakona o izmjenama i dopunama Zakona o poticanju razvoja malog gospodarstva (»Narodne novine«, br. 29/02, 63/07, 53/12 i 56/13), odnosno davatelja potpore.

Članak 4.

Ministarstvo nadležno za poduzetništvo izgrađuje SISMG na način da sustav podržava pristup, prikupljanje i razmjenu podataka sa informacijskim sustavima izvan ministarstva temeljem odgovarajućih tehničko-tehnoloških uvjeta i povezivanje sustava sa službenim registrima i drugim računalskim izvorima informacija kojima raspolažu sudionici u sustavu, a u cilju praćenja mjera i instrumenata poticanja razvoja malog gospodarstva i ocjene gospodarskih učinaka na nacionalnoj i na regionalnoj razini.

Članak 5.

Ustroj SISMG-a u smislu ovog Pravilnika, a u odnosu na korisnike sustava obuhvaća dva podsustava:

1. Informacijski podsustav u kojemu se prikupljaju sve informacije o potporama subjektima malog gospodarstva i

2. Podsustav za unos potpora koji služi korisnicima sustava za unos podataka o potporama prema vrstama i oblicima, odnosno kategorijama i instrumentima potpora.

Informacijski podsustav je središnjica sustava, komunicira s drugim informacijskim sustavima kako bi se prikupili podaci o potporama subjektima malog gospodarstva, a povezan je i komunicira s podsustavom za unos potpora.

Podsustavom za unos potpora služe se korisnici sustava koji nemaju informacijski sustav odnosno, koji ne raspolažu informatičkim rješenjem za jednoznačno praćenje potpora gospodarskim subjektima.

Članak 6.

Obvezne informacije koje se prenose u informacijski podsustav obuhvaćaju državne potpore male vrijednosti prema izvorima podataka o korisniku sustava, gospodarskom subjektu i potpori kako slijedi:

|  |  |  |
| --- | --- | --- |
| Korisnik sustava | Gospodarski subjekt | Potpora |
| Naziv institucije koja je dodijelila potporu | Naziv korisnika potpore male vrijednosti | Kategorija državne potpore male vrijednosti |
| Naziv programa ili pojedinačne potpore male vrijednosti | Pravni oblik korisnika potpore male vrijednosti | Iznos potpore male vrijednosti u kunama |
| Pravni temelj | OIB korisnika potpore male vrijednosti | Vrijednost EUR |
| Oblik/način na koji je dodijeljena potpora | NKD korisnika potpore male vrijednosti | Protuvrijednost potpore u EUR |
| Vrsta potpore male vrijednosti program / pojedinačna | Datum dodjele potpore male vrijednosti korisniku |  |
| Trajanje programa potpore male vrijednosti |  |  |
| Instrument državne potpore male vrijednosti |  |  |
| Projekcija potpora (na temelju prethodnih informacija) o potporama za period od sljedeće tri godine |  |  |

Članak 7.

Korisnik sustava u informacijski podsustav unosi odgovarajuće podatke za koje će se u SISMG izraditi unosne mape sa sljedećim obveznim poljima za unos podataka:

1. Korisnik sustava

2. Organizator davanja potpore/kontrolor korištenja potpore (ukoliko je institucija koja provodi različita od institucije davatelja potpore)

3. Vrsta potpore

4. Količina faza u procesu provedbe projekta

5. Trajanje projekta

6. Status zahtjeva

7. Klasa zahtjeva prijavitelja

8. Urbroj zahtjeva prijavitelja

9. Puni naziv prijavitelja

10. Kratki naziv prijavitelja

11. OIB prijavitelja

12. Tip subjekta malog gospodarstva

13. Datum osnivanja

14. NKD prijavitelja

15. Adresa prijavitelja

16. Poštanski broj prijavitelja

17. Poštanski ured – mjesto

18. Županija

19. Područje od posebne državne skrbi

20. Odgovorna osoba

21. Spol odgovorne osobe

22. Veličina subjekta malog gospodarstva

23. Kontakt e-mail

24. Kontakt telefon

25. Kontakt faks

26. Banka prijavitelja

27. Žiro-račun prijavitelja

28. Većinsko vlasništvo pripadnika nacionalne manjine i Roma (>50%)

29. Većinsko vlasništvo osobe s invaliditetom (>50%)

30. Većinsko vlasništvo žene (>50%)

31. Većinsko vlasništvo mladi do 30 godina

32. Zaposleni (trenutačno stanje ili godina prije)

33. Zaposleni – Žene

34. Zaposleni – Mladi do 30 godina

35. Zaposleni – Invalidi

36. Datum podnošenja zahtjeva

37. Vrijednost projekta – Procijenjena

38. Tražena sredstva

39. Predložena sredstva

40. Moguća sredstva

41. Stavke za koje se daju potpore

42. Datum isplate potpore

43. Pravdanje po stavkama

44. Dodijeljena sredstva

45. Pravdana sredstva

46. Povrat sredstava

47. Datumi ostalih isplata u slučaju višekratnih isplata

48. Trenutno isplaćena potpora

49. Vrijednost projekta – stvarna

50. Intenzitet potpore

51. Kriteriji o učincima projekta

52. Očekivani rezultati projekta

53. Realizacija očekivanih rezultata projekta

54. Razlika realizacije i očekivanja

55. Komentari i napomene

56. Izvješće o posjeti korisnika potpore

57. Komentari i napomene

Članak 8.

SISMG i podsustavi će sadržavati unaprijed definirana izvješća o potporama koja će, sukladno potrebama korisnika sustava, odobravati ministar nadležan za poduzetništvo ili osoba koju ministar ovlasti.

Dodatno će se na razini SISMG kao i za pojedine dijelove podsustava omogućiti ispis podataka u obliku tablice koja se može obrađivati na računalu. Pristup tablicama imat će administratori sustava i podsustava i to u onom dijelu za koji im je odobreno pravo administracije.

Članak 9.

Temeljni podaci informacijskog podsustava iz članka 5. ovog Pravilnika sastavni su dio unaprijed definiranih izvješća, a na razini SISMG izvještajni dio proširit će se i podacima o:

– ukupno dodijeljenim sredstvima do datuma izvještaja (u kunama)

– vrijednosti dodijeljenih sredstava (u eurima)

– sveukupno dodijeljenim potpora prema sljedećoj periodici:

– u zadnje tri kalendarske godine prije godine u kojoj se potpora dodjeljuje

– u zadnje tri godine do datuma kada će se potpora dodijeliti.

Članak 10.

Korisnici sustava se u SISMG prijavljuju i raspolažu informacijama sukladno pravilima i ovlaštenjima koja dobivaju od administratora sustava.

Dva administratora za razinu SISMG sustava Odlukom će imenovati ministar nadležan za poduzetništvo u roku od 60 dana od dana stupanja na snagu ovog Pravilnika.

Administrator sustava na razini SISMG određuje administratorska prava imenovanim administratorima za podsustave i to:

– za uvid u podatke i pristup podacima informacijskog podsustava

– za unos podataka, uvid u podatke i/ili pristup podacima podsustava za unos potpora

Administratore podsustava imenovat će odgovorna osoba korisnika sustava u roku od 60 dana od dana stupanja na snagu ovog Pravilnika.

Pristup u SISMG i njegove podsustave te prava koja administratori sustava određuju imenovanim osobama, krajnjim korisnicima sustava, dodjeljuju se u skladu s imenovanjima odgovorne osobe korisnika sustava, a prava u sustavu mogu biti:

– pravo na unos informacije,

– pravo pregleda informacija,

– pravo ispisa informacija, te

– pravo izrade izvješća.

Administrator sustava na razini SISMG u slučaju neovlaštenih radnji od strane imenovane osobe, na temelju zahtjeva odgovorne osobe korisnika sustava ili na temelju zahtjeva ministra nadležnog za poduzetništvo ima pravo ograničiti pristup sustavu imenovanoj osobi.

Članak 11.

Pristup SISMG i prava korisnika i krajnjih korisnika uređuju se preko korisničkog imena i lozinke koje administratori u sustavu dodjeljuju svakoj od imenovanih osoba u skladu s pravima koje ta osoba ima. Korisničko ime i lozinka su tajni podaci i ne smiju se odavati bilo kojoj drugoj osobi. Imenovana osoba – korisnik sustava i krajnji korisnici sustava moraju imati mogućnost samostalne promjene lozinke.

Svaki pristup u SISMG i povijest pristupa bilježi se u sustavu. Svaki korisnik sustava ima uvid u svoju povijest pristupu sustavu, a administrator sustava ima uvid svim pristupima u sustav.

Svaki korisnik sustava je obvezan neovlašteni pristup u SISMG prijaviti administratoru na razini SISMG.

Svi korisnici sustava u SISMG i podsustave pristupaju preko web-sučelja.

Informacijski sustavi koji se povezuju na sustav SISMG i s kojima sustav SISMG komunicira, kao protokol komunikacije će koristiti web-servis – XML. Informacijski sustavi sa SISMG mogu komunicirati i drugim protokolom ukoliko postoje opravdani razlozi.

Članak 12.

Podaci o potporama pojedinom subjektu malog gospodarstva koji se vode u SISMG bit će dostupni javnosti na internetskim stranicama ministarstva nadležnog za poduzetništvo unosom OIB-a subjekta malog gospodarstva.

Članak 13.

Unos podataka u SISMG omogućit će se iz tablica u elektroničkom obliku uključivo i povijesnih podataka sve do konačne izgrađenosti SISMG.

Članak 14.

Informatička oprema na kojoj će biti postavljen SISMG i njegovi podsustavi bit će neovisna od drugih sustava, te će u tom smislu SISMG koristiti svoju informatičku opremu.

Povezanost SISMG s internetom radi komunikacije web-sučeljem bit će omogućena preko internetske veze koju koristi korisnik sustava i kod kojeg je smještena informatička oprema.

Za informatičku infrastrukturu odgovorna je stručna osoba korisnika sustava u kojoj je informatička oprema smještena.

Prostorije u kojoj se nalazi informatička mora biti zaključana kada u njoj nisu prisutne ovlaštene osobe.

Članak 15.

U svrhu osiguranja sustava od mogućih neželjenih stanja kao što su prirodne i elementarne nepogode, štete na strojnoj i/ili programskoj opremi, računalski napadi i slično, odgovorna osoba za informacijski sustav ministarstva uz prethodnu suglasnost ministra nadležnog za poduzetništvo odredit će lokaciju na kojoj će biti smještena sekundarna informatička oprema, a na kojoj će se nalaziti sigurnosna kopija podataka koji se nalaze u SISMG, i to do 1. srpnja 2014.

Članak 16.

Prava i obveze korisnika sustava, odgovornih osoba, administratora sustava i podsustava te krajnjih korisnika iz ovog Pravilnika, detaljno će odrediti Odlukom o ovlastima i odgovornostima osoba nadležnih za upravljanje i rad u SISMG ministar nadležan za poduzetništvo i to u roku od 90 dana od dana stupanja na snagu ovog Pravilnika.

Odluka iz stavka 1. ovog članka objavit će se na internetskim stranicama ministarstva nadležnog za poduzetništvo.

Članak 17.

Ovaj Pravilnik stupa na snagu u roku od 8 dana od objave u »Narodnim novinama«.

Klasa: 311-01/13-01/216
Urbroj: 516-04-01/1-13-33
Zagreb, 4. studenoga 2013.

Ministar
Gordan Maras, v. r.

140 22.11.2013 Pravilnik o ustroju i organizaciji Središnjeg informacijskog sustava malog gospodarstva

140 22.11.2013 Pravilnik o ustroju i organizaciji Središnjeg informacijskog sustava malog gospodarstva

Pravilnik, NN 140/2013-3002